**„De hát Melinda! oh! hát a Haza!**

**Itten Melindám, ottan a hazám-**

**a pártütés kiáltoz, a szerelmem tartóztat!”**

 A választott idézet magába foglalja Bánk „tündéri láncait”: Melinda és a haza. Bánk bán életének legfőbb értéke szép, fiatal felesége. „Modern” szerelmi házasságban él Melindával, szemben a középkori érdekházasságokkal. Az immár feleség és anya híres szépségű ifjú asszony. Vagyontalan, két bátyjával menekült spanyol földről Magyarországra. Bánk nem fiatal, közte és hitvese közt igen nagy a korkülönbség. Ez is magyarázhatja féltékenységét, ráadásul Melinda különös, egzotikus, szépség: fekete haj és szem, kreol bőr. Fel is figyelt rá a királyné öccse, Ottó. A Melinda körül támadt bonyodalom, elveszítésének lehetősége a nagyurat döntésképtelenné teszi. Magatehetetlenül gyötrődik, képtelen a tudatos cselekvésre. Annál is inkább, mert szemtanúja lesz Ottó csábító udvarlásának, s kénytelen kihallgatni Gertrudis kétszínű beszédét.

 Bánk életének fő értéke Melinda mellett a haza. A király távollétében az ő kezében van a legfőbb hatalom. Országjáró körútjáról visszatérve megdöbbenti a magyar hon nyomora és a palota fényűzése közötti óriási ellentét. Tapasztalja a magyar főurak mellőzöttségét is a királyi udvarban. A békétlenkedők maguk közé hívják, vészjósló jelszavuk Melinda. Döntenie kell: a szerelmes férj maradna, a hazafi azonban Petur bán meghívásának eleget téve az összeesküvést keresné fel. Az idő nagy ellensége. Előbb a haza érdekében cselekszik a testvérháború elkerülése végett. A hazát megmentette, de ugyanezen az éjszakán családi boldogságát elvesztette. Élete zsákutcába jut, a történések sebesen viszik a végső tragédia felé.

 Ahogy Sőtér István mondta: „A Bánk bánban egyszerre van jelen a történelmi és a szerelmi tragédia, a nemzeti lét sorskérdése és az egyes ember egyéni problémája.” Napjainkban számomra a mű fő üzenete, hogy az életben nem mindig lehet jól dönteni, gyakran nem kerülhetjük el, amit a sors üzen. Nincs egyértelműen helyes vagy helytelen választás. Viszont józanul kell mérlegelni a helyzetet, és számolni avval is, hogy az idő ellenünk dolgozik. Nem szabad késlekedni, az életünket irányító legfőbb értékek mentén határozzunk, hogy később ne legyen mit megbánnunk.